Debljina i rizik srčanog ili moždanog udara (14/8/02) - 2002-08-14
Patološki debele osobe imaju 100% veći rizik od srčanih bolesti od onih normalne težine
Prema izvješću Svjetske udruge za srce sve veći broj ljudi u svijetu je predebeo! Oko 700 milijuna osoba diljem svijeta ima značajno više kilograma nego što je to za njih zdravo. Čak 300 milijuna odraslih osoba može se smatrati patološki debelima, dakle znatno težom kategorijom od onih za koje se kaže da imaju koji kilogram – viška! Liječnici se plaše da bi se ovakvo povećanje debljine u svijetu moglo odraziti povećanjem broja slučajeva srčanih bolesti, posebice infarkta, ali i većim brojem moždanih udara. Prema procjenama Svjetske udruge za srce, svake godine u svijetu oko 17 milijuna ljudi umre od srčanog ili moždanog udara. Brojna istraživanja pokazala su da su obje ove bolesti usko povezane s prevelikom tjelesnom težinom. Jedna nova američka studija pokazala je da predebele osobe imaju 34 posto veći rizik obolijevanja od srčanih bolesti od onih normalne težine. U slučaju patološke debljine, taj se rizik povećava na 100 posto! Debljina više nije samo problem bogatih zemalja. Danas ona se javlja i u zemljama u razvoju. Statistike pokazuju da se ljudi debljaju kada presele sa sela u grad, a, isto tako i kada kupe automobil i prestanu pješačiti ili voziti bicikl. Uz to, stanovnici gradova jedu manje voća i povrća, a više masne hrane, takozvane fast-food, koja ima znatno manju prehrambenu vrijednost. Ono što najviše zabrinjava javnozdravstvene stručnjake jest sve veći broj predebele djece. Oko 22 milijuna djece mlađe od pet godina u svijetu je predebelo. U Sjedinjenim Državama, patološki je debelo 11 posto djece. U Pekingu, 20 posto školske djece je patološki debelo, a, u Saudijskoj Arabiji, takav je slučaj sa 16 posto dječaka školske dobi. Svjetska udruga za srce, stoga, poziva vlade u svijetu da pojačaju kampanju promicanja zdravog načina života. Više tjelesne aktivnosti, manje sjedenja pred televizijom te konzumiranje zdravije hrane, najbolji su način za izbjegavanje buduće javnozdravstvene katastrofe.